khistorydata/jeongjo-sjw-relations huggingface dataset:
정조 12년 · 목
疏略曰噫臣之罪可勝言哉世道不靖怪鬼闖間陰慘叵測之疏義在必討前席詢諮不啻諄複則固無待於見其全本而愚迷鈍滯心口不應竟未能出一言以效鷹鸇之逐末後提奏自歸不誠此臣之罪也今日急務莫先於明是非鎭嘵吪而刑政不擧人心靡定至發臨朝之歎終勤牗迷之敎臣職居三事之列不能早辨而嚴討致使顯戮未加王章久稱此臣之罪也聖化方懋於恢蕩朝象政急於寅協前後責勉又甚勤摯臣敢不殚竭奉承而姿性檏迂言辭粗率惟知交濟之義莫體仰成之托本心非出於較量而形跡或近於睽異同朝和衷之美緣臣而有壞此亦臣之罪也臣以無似之賤品荷不世之遇拔諸人望之外置之具瞻之地臣之一分報答惟在於對揚德意卞別淑慝協贊皇極偕底大道而今乃一切反是論其辜犯合置重辟豈容以一時勘罷而正哉嗚呼見知君父卽臣子之至榮而殿下以一知字諭之臣旣得此死亦何恨第臣之所自悼者有之匪分之職徒辱隆渥過福之戒竟速身災信心冥行釁戾層積終自陷於人臣不敢聞之罪科進無以擧顡於香案之前退無以對面於具僚之間跼高蹐厚此何人斯區區情踪實無唐突進身之路不但目下病勢之難强而已伏乞亟命有司勘臣以當勘之律批以卿之辭巽過矣前後責勉豈有他意大抵君臣之間貴相無隱無隱之言介意可乎卿須安心勿復過辭竢少間造朝以副予待卿之意仍命偕來史官傳諭
정조 12년 · 강
副司直徐有寧疏陳兼帶應避賜例批
정조 12년 · 목
敎曰諸臣上疏過三日疏批未下則提稟事已有定式而許多日忘置今始入稟該房承旨推考總帥旣是例兼則實提擧似當變通乎今該曹詳考前例草記稟處
정조 12년 · 강
賜前校理申大尹疏批
정조 12년 · 목
先是大尹以校理陳疏略曰今古作逆誰如時偉之凶悖情節近日護逆誰如其黨之血戰國論哉壬寅以前偉賊作爲之窮凶上下之所共知疏啓之所已悉臣不必更事臚列而惟其最凶悖之說卽喉院酬酢也重臣之言大僚之奏豈有無稽之理而渠能頓然諱之其黨靡然和之謂於是日初無入院之事且無對人之語云臣亦未知其有無矣近日得伏見伊時小報則邦慶之日以兵議肅謝此則文書在焉足以爲證尙誰欺乎入院之事强諱如是則對人之語發明可信乎擬帥之事不敢欺天則作逆之謀何敢諱人蓋厥輩以國家大計看作渠黨之私圖一自儲位有慶之日失圖憤潓無事不有無言不爲卽其事而誅其心窮凶絕慝直一戾氣種子其於我文孝春宮直是蛇蝎也梟獍也臣子之於儲君義分有何間然而蛇蝎於其君梟獍於其君者若是之㦧而尙可謂非逆乎且其與賊宇潛圖擬帥者將欲何爲其心所存路人所知而雖於共公懲討之場曾無首發獨論者位在承佐之地亦無一言聲罪之事揆以國體寧不寒心人心之陷溺亶由於義理之不明義理之不明實在於處分之不嚴惟彼黨與之無所懲畏力戰國是不覺自歸於營護凶逆之科比年以來粧出怪鬼換面假手生出變怪者何莫非失志怨毒之輩購募陰嗾欲售玷累聖治惎間上下之計耶苟究厥由皆本於時偉一案之訖未明正究竟故也伏願夬正時偉之罪先施荐棘之典待用刑仍卽明正典刑使昏迷者有所開悟偕至一統會極之域更無事變國憂少紓世道底定則如臣螻蟻之賤雖死之日猶生之年也至是批以省疏具悉矣
정조 12년 · 강
命時囚朴宗正分揀放送
정조 12년 · 강
召見領議政金致仁判府事李在協左議政李性源于誠正閣
정조 12년 · 목
敎曰李判府事留待又敎曰領議政入侍事遣史官傳諭又敎曰昨於承宣書啓更欲敦廹而爲便調攝未果今日判府事適出肅領相亦方造朝卿亦入來事偕來承旨傳諭于左議政期於偕入又敎曰領左相皆已造朝此時與卿合席豈不爲辜耶卿亦造朝事遣史官傳諭于右議政○記事官李宗烈書啓臣敬奉聖諭往傳于右議政蔡濟恭處則以爲數日來重得毒感萬無束帶趍朝之望伏枕戰恐不知所達云矣批以爲便卿調攝明日次對亦已退定卿須安心善攝待下敎造朝事更爲傳諭○予問領相金致仁曰今番右相事果何如耶致仁曰日前綸音洞諭無餘已盡昭晰雖臣等尙且感泣況當之者乎予曰若無別般擧措將無奈故至臨門宣敎旨矣致仁曰今則似無異議矣又曰昨伏見前校理申大尹疏批則亦不賜例批其疏似有可奬不無缺望之歎矣予曰然則改書出可也仍命批答以所陳當留意矣頒布○領相啓言金孝建事處分終涉過中況在洞諭絲綸之前合有參酌之道矣敎曰雖以信令嚴法之意有伊日處分實注書旣用侍從之例則枷囚固知其過中卿言又如此罪名分揀又啓言忠淸水使洪仁默以安興城操與守城將廵點擧行事狀請稟旨分付當依他例竝許停止雖非次對事係緊急故敢達從之○左相啓言伏見日前傳敎靖世道保世臣之至意竊不勝欽仰而頋今朝象之潰裂人心之訛誤實由於有罪者不伏其罪如趙時偉之負犯尙不昭布罪狀明正刑章使擧世迷惑靡所底定苟究其害豈特一時刑政之失而已哉首相箚批中罪其罪人其人之敎儘出於欲竝生哉之意若或因循寬假不卽律以常憲則又恐朝象人心依舊潰裂訛誤請深留聖意於罪其罪之道以爲牗迷靖俗之方敎以卿言好矣當留意又啓言近日進言者皆以懲討不嚴爲辭便成陳談而其實則今日之可憂無大於此(刀削)國勢日益岌嶪人心日益危懼此固群下不能積誠回天之罪也雖以臺啓中諸賊言之國榮德相初未嘗施以逆律夏賊載籍所未有之逆而究覈太疏孥戮不行宇鎭妖㦧平問承款而顯戮不加天下寧有是哉請幷亟允臺請敎以處分各有斟量矣領相曰時雖適然殆同相忘左相所奏關係莫重誠得初筵之第一義姑待用刑深留聖意焉敎以已言於左相矣又啓言人臣告君之辭當懇款敬謹明白直截雖至牽裾折檻無所不可而向來吳翼煥疏好惡一款已極陰慘而全篇首尾隱晦閃忽外托進言之名內售疑亂之計公私譏訕惟意簸弄旨意所在萬萬叵測若不嚴加處分打破情狀則竊恐怪鬼不逞之徒無所懲畏儒臣爲先屛裔之請誠爲得體請亟賜允從領相曰吳翼煥疏外若言事之疏而一片精神專在中間一叚閃倏幽晦首尾簸弄敢欲累聖德而售疑亂者情狀叵測然旣托應旨攙論袞闕時弊自上處分之止此實是盛德事臣之不請加罪者此也而誅心而論則削職未足爲罪宜其有僚相之請矣敎以大抵一吳翼煥何足道也且疏中爲說太甚礙眼雖已處分渠則止此足矣此後懲畏之道不在於加律矣予問左相曰追榮姑未爲之乎性源曰例於肅拜後爲之云矣敎曰政官牌招仍命左右相追榮今日政爲之
정조 12년 · 목
以金文淳爲戶曹參判朴祐源爲工曹參判故判書李吉輔贈領議政左相李性源考贈贊成蔡膺一贈領議政贈吏判蔡成胤贈左贊成贈吏參蔡時祥贈吏判右議政蔡濟恭三代贈職
정조 12년 · 강
左議政李性源上箚賜批
정조 12년 · 목
箚略曰臣冒膺匪據前所兼知經筵奎章閣提學弘文館提學同知成均館事不宜仍帶乞令該曹照例稟處批以箚辭依施仍命遣史官傳諭
정조 12년 · 강
遣永旨詣景慕宮奉審摘奸
정조 12년 · 목
大司憲尹承烈大司諫柳焵司諫李思祚掌令安鼎大持平鄭觀輝朴猷煥獻納金光岳正言朴基正柳文養啓言臣於吳翼煥䟲不勝駭憤而此時旣不可發啓又不可請拿故姑先以島配之典草草聯籲而聲討實有稽緩之罪擧措未免顚錯之失及承批旨誨責備至辭敎截嚴至有重推之命聚首悚恧不知所以措躬噫彼翼煥假托箴規投呈凶言取謂我殿下所好非眞好也所惡非眞惡也有若姑與而將取陰護而陽斥者然以此至凶至憯之說擬議於萬化之源眩惑乎一世之聽使上下之情志不孚彼此之疑隙轉深必欲禍人家國而後已者是可忍也孰不可忍也特以意多隱暎語涉幽晦凶肚所在未卽覷破至使堂䟲先發此亦臣等之罪而及今情態畢露則臣等何可諉後時而不言處分旣失太寬則臣等亦豈無昨日之仰請乎袛綠事在倉卒不善周旋致有此嚴敎以此顏而其何可一刻冒居於臺次乎請命遞斥臣等之職批以勿辭退侍物論○副校理徐配修副修撰嚴思憲聯箚賜批箚略曰大司憲尹承烈等幷引嫌而退聯箚雖有差晚嚴討實出公憤不可以此輕遞言官請幷命出仕批以處置事依施
정조 12년 · 강
命明日行酌獻福于南殿
정조 12년 · 목
禮曹以春展謁定於何陵何間擇日啓敎以待下敎又以永禧殿酌獻禮今年當次吉日以何間推擇啓敎以旬前後擇入○敎曰今見禮曹草記旬前後吉日明日外只有旬間一二日云而此時異於他時不可預定稍遠日子矣明日當詣南殿酌獻禮該房知悉又敎曰明日擧動時禁衛營隨駕以步軍四哨騎士出入番二番爲之禁軍出入番二番隨駕御營廳留陣又敎曰禁將時在直所訓將代領隨駕又敎曰明日酌獻禮祭文當親撰而親押詣齋殿爲之該房知悉
정조 12년 · 강
以鄭福煥爲校理李羽晉爲副校理趙濟魯韓光近爲修撰李百亨爲副修撰前望也
정조 12년 · 목
因政院以動駕時侍臣不可不備諸臺違牌啓敎以被論諸臺勢難行公許遞
정조 12년 · 목
以李聖圭爲大司憲洪文泳爲大司諫鄭景祚爲掌令權裕爲司諫柳匡天爲獻納權中憲柳誨爲持平金孝眞李挺龍爲正言魚用謙爲抱川縣監
정조 12년 · 강
以尹塾爲都總管柳義養黃昇源申大升吳大益爲副總管口傳也
정조 12년 · 강
遣承旨詣宗廟永寧殿景慕宮奉審摘奸
정조 12년 · 강
判府事李福源疏請休致賜批封還原疏
정조 12년 · 목
批以卿之精力尙康旺且今世道人心惟藉老成人是賴告退非其時月前齋所見左揆亦以決難副施之意寄語於卿卿必聞之所辭不允來章封還卿須安心無更苦辭仍命遣史官傳諭
정조 12년 · 강
命湖南嶺南廵點依湖西例停止
정조 12년 · 목
敎曰昨因忠淸水營習操廵點幷停止事思之取見備局謄入者大抵廵點有名無實徒貽民邑之弊湖南嶺南廵點依湖西例一體停正事卽爲分付
정조 12년 · 강
命時囚柳文養附過放送權應卨保放
정조 12년 · 강
召見輪對官于煕政堂
정조 12년 · 강
行抄啓文臣課試試官李秉模金憙
정조 12년 · 목
書題望筒書下御題民曰樂哉賦親考副司果尹光顏三中居首
정조 12년 · 강
以洪秉纘爲戶曹參判李致中爲工曹參判前望也
정조 12년 · 목
敎曰今日春奉審戶工曹堂上不可不備員分詣違牌亞堂幷許遞前望單子入之待下批牌招進去
정조 12년 · 강
推吏曹判書吳載純
정조 12년 · 목
吏曹啓言總帥旣是例兼則實提擧似當變通乎令該曹詳考前例草記稟處有命矣大典通編相避條有曰各司例兼提調與都提調提調有相避勿遞云而他如軍資觀象繕工監惠局等各司例兼提調與實提調元無相避之例今此造紙提調不必變通請置之敎曰所謂惠局指宣惠廳乎惠民署乎奏御文字不宜如是糢糊吏文又不必如是省文當該堂上推考更爲別白草記
정조 12년 · 강
命廚院畿營進上生鮮參半代捧
정조 12년 · 목
該道監司徐有防狀啓本道進上貢物主人等所志以爲今春日氣甚寒風勢不調設網捉魚多失其方擧皆空還在前如此之時連有參半代捧之例明日爲始日次及朔膳所封生鮮限漁舡入來間請參半代捧敎以依狀請施行廚院亦準此事分付○全羅監司沈頤之以進上洗鱗石秀魚節候尙早限內不得封進惶恐待罪啓敎以勿待罪事回諭
정조 12년 · 목
以鄭萬始爲校理李殷模爲副校理沈興永宋祥濂爲副修撰李▣爲知經筵李命植爲同成均金宗▣爲淑陵參奉
정조 12년 · 강
右議政蔡濟恭再上辭疏賜批
정조 12년 · 목
疏略曰臣之爲殿下一死之願蒼天在上明神在傍凡所以承殿下之旨赴殿下之命豈敢曰害夷害否而至若輔相去就之節國家之榮悴在是世道之汚隆在是有識之是非亦無不在是則其不可與有事而不擇夷險之義混而同之也明矣今臣之不可冒沒不特臣自知之百僚知之不特百僚知之閭巷婦嬬亦皆知之臣何敢諉之以身旣肅命因仍玷汚於三事之列乎噫洞諭明正如日中天從今以後臣不敢復提往事以爲自廢之圖而臣之所悲泣慙悼者抑有以焉臣之立朝殆近五十年矣若能持身有素涉世有方少得以有孚於一世耳目則同事聖君同立淸朝者初豈以千萬不近似之言疑之於臣也靜思厥由莫非臣罪以此顏面自抗於廊廟之上趍造賓筵萬萬無是理矣賤疾雖或少已決不可承命而況源委旣重復起爲人不可以時日爲期而賓對因是遷延軍國之事或不免叢脞則此尤臣難贖之罪也伏乞改正臣所帶相職批以予以非常之擧待之卿以非常之擧報之是禮也初筵第一奏惓惓於禮之一字予嘉歎而翕受之卿試思之三疏後視事雖曰中書常規若廹於事會則一疏再疏多出膺者況卿有今日之遭逢有今日之寵私乃且膠守俗臼不思對揚之方萬萬非人情之所出禮緣人情情到處禮寓爲故聖人有言曰事君盡禮人以爲謟卿若沈潛斯義想犂然激感行不俟駕屨予不多誥卿須念之俟少間卽起視事仍命遣史官傳諭
정조 12년 · 강
特許原春監司金載瓚加分狀請
정조 12년 · 목
該監司啓言留庫各縠中五萬五千五百石加分事請令廟堂稟旨分付敎以依狀請施行事回諭
정조 12년 · 강
召見承旨于重煕堂
정조 12년 · 강
遣承旨詣受香所看審摘奸
정조 12년 · 강
飭朝臣章疏毋敢用黨目等說
정조 12년 · 목
敎曰日前玉堂申大尹疏批初則只以省疏其悉頒布矣更思之論斷頗錚錚有若凂之義就原批追添留意等數語矣大抵趙時偉自來陰慝癡濫面前人事姑捨是亦不識天高地厚己自擬帥之前予素所切惡凡出人近密之列者孰不知之觀於多年在院無一番無事順遞尤驗不欲近之意而特渠外張聲勢隱若有所恃是故人不知裏面多有不敢違拒其意者而臭味所同聲氣相藉一轉再轉將有胥溺之慮近日筵敎絲綸略及牖迷之方一則爲世臣二則爲世臣亦豈忽於推波助瀾之戒也玉堂疏中其黨渠黨等說甚礙眼固知言者本意在於嚴討而拯誤亦足謂有補於公私而驟看之則黨之云云若說舊時名目者然筵奏章箚之間語涉名目二字自有設禁之先朝受敎在予繼述修明之道此等處不可以字同旨異有所放過此後章疏無敢以黨目等說輕易混說事嚴飭
정조 12년 · 강
命拿處東所衛將部將及總府郞廳
정조 12년 · 목
兵曹啓言卽接東所衛將李輔國所告則傳㴜軍伊川騎兵李於仁老味俄者忽打漏局第三傳漏之鼓今方捉置於總府云事極驚駭請出付秋曹嚴覈得情而該所衛將部將常時不能檢飭竝拿問處之允之右副承旨洪仁浩啓言建陽以東總府主管而今此傳漏軍擊鼓之擧兵曹則已爲草記總府則尙無皂白事極駭然入直堂上請幷推考郞廳所當重勘何以爲之乎敎曰草記之後時不但未安擊鼓又在該字內由前由後不可無飭堂上遞差郞廳拿處都總府啓言東所軍士於仁老味忽打御井傳漏事該所書員崔延慶軍士於仁老味處嚴問則崔延慶所告內去夜二更三點只打四次徑呼四點故來告該所衛將捉致於仁老味嚴加申飭罪當移刑曹云云則於仁老味直走御井漏鼓連打三次云於仁老味所告則以爲去夜二更三點無誤呼之事而書員瞞告衛將以移刑曹爲言一朔料米書員食之欲爲推尋則書員以誤呼傳漏告於衛將將被重罪不勝冤痛果打漏鼓三次以爲上徹之計云於仁老味所爲萬萬驚駭請出付該曹嚴勘書員之奪食鄕軍料米亦極駭痛一體重勘該所衛將不察之罪令該府處之臣等亦有不能檢飭之失惶恐待罪
정조 12년 · 강
遞造紙署提調徐有慶
정조 12년 · 목
吏曹啓言惠局卽宣惠廳非惠民署而臣於莫重奏語文字不能審愼有此昏錯致勤問備不勝惶恐而造紙署提調法例旣無例兼提調與實提調相避之規請置之敎曰法例旣如此當初總帥之向來陳疏過矣私義自私義法典自法典豈可以此引義乎然其老病難責職事實提調徐有慶許遞
정조 12년 · 목
具翼善冠袞龍袍乘輿出協陽門命還宮時大臣備堂祇迎于賓廳前出弘化門由逌聸門入日聸門詣本宮行展拜訖入齋室召見本宮提調鄭昌聖乘輿出日聸門由逌聸門弘化門入協陽門還內
정조 12년 · 강
召見大臣備堂于煕政堂
정조 12년 · 목
予謂右相蔡濟恭曰枚卜之日已爲悉諭而餘意則疏批亦盡之矣卿今同入鼎席國事幸甚濟恭曰臣逃遁不得一肅恩命論其情迹極是冒沒予曰冒沒二字自今以後勿爲更提好矣卿不見綸音末端乎世之誣卿者必以此靳靳而自今以後卿豈可以此復引耶卿則若固有之不可言冒沒也無論大官雖在卿宰下執事之列者如卿之所遭罹者古豈有哉此非爲卿一人實爲四百年朝廷而然矣濟恭曰聖敎及此臣不勝惶隕矣予曰自卿賓客時顏面雖熟而豈可以此私卿哉外臣之不知者或致惝惑於其間而大官是何等職豈可用私之一字乎從此以後卿之一身則拔出於坑坎之中可謂已成區處矣向後區處惟在於卿卿其無負此意克盡承佐協贊之責使朝象克底平泰之休則誠幸矣○江華留守宋載經曰喬桐卽三南咽喉之地一自統禦使移屬江都之後多有掣礙之端而其中最難便者戰舡事也所謂港口殆同陸地潮盛之時始能浮動而一朔之內不過一次萬無急時駕海之望臣之愚意則統禦移屬實無意義還屬喬桐但受節制於鎭撫使宜矣予曰當初移屬故相鄭判府每以爲不如仍舊云到今思之其言果有見矣卿等之意果何如領相金致仁曰江都形便臣則未曾審見而大體言之今人知慮不及古人喬桐之陞爲水使兼統三道舟師實有深意則一朝變更恐非得計矣左相李性源曰統禦營旣屬鎭撫營之後戰舡之移置者除非潮盛之時則未兌粘陸誠無意義而若使受節制於鎭撫營則事面似或如何矣載經曰文殊山城與江都爲輔車之勢此亦不可不修築左相曾經居留必有斟量矣請下詢予詢于左相性源曰文殊山城處地最高登臨則俯職江都虛實設置山城蓋欲防其俯臨而民戶不過爲五十餘家不足爲輔車之勢江留言似過矣○副校理李太亨啓言臣於昨年春講筵畢後與下番臣洪義浩以趙時偉事齊聲請討未承兪音至今抑鬱噫嘻擧國同慶之日抑何心腸而顯懷不悅凶賊擬帥之目有何營爲而乃敢圖占究厥情狀萬萬凶慝而且其藉賣權勢譸張眩惑之罪有不可容貸也決矣罪魁之尙此假息其爲失刑孰甚於此臣謂爲先施以荐棘之典待用刑嚴加訙鞫夬施王章斷不可已也敎以前已悉諭矣予曰以藉賣權勢等語爲罪目而末請重律得無律不稱罪之嫌乎太亨曰時偉之極罪已悉於前後疏啓故首以此意仰奏而尾陳藉賣等語矣性源曰伏見傳敎保世臣靖世道之至意實出於盛德事而爲人臣子不識天高地厚負此罪名何以逃三尺之王章乎儒臣所奏比昨日傳敎亦甚疏略而爲先荐棘之請係是不可已者請亟下允從之命焉濟恭曰臣不敢以相職自居而事關懲討有不容終默矣伏見傳敎則時偉之窮凶極惡厥罪滔天決不可一刻容貸而眞箇罪目殿下猶不盡書之矣臣於年前蟄伏江上而其爲凶言傳說狼藉雖如臣聾瞽於世事者猶且得聞則其眞贜之昭不可掩卽此可驗如此元惡大憝何可一味假息待用刑之日夬伸王法斷不可已矣儒臣之論列罪狀只以藉賣權勢譸張眩惑爲說者極爲疏略所當請推而臣不以見職自居故不敢仰請矣予曰時偉之陰慝發於外貌予自初已切惡之前後在政院未嘗一番順遞其他諸承宣或因時偉之罪一時幷遞者有之其所切惡於此可驗所謂不識天高地厚云者槪言其愚悖之狀也若其卽今罪案渠之處地與外廷諸臣有何少異而喧腾之言必及於渠耶若無所犯豈有是也予於戚畹諸家未嘗有一分私好雖眞箇戚畹猶尙如此況渠之所處何足謂戚里而隱然以戚里自處至及於此向者島置時傳敎有一言以蔽之曰何以得此者正謂此也至於凶言云云伊時以未及肅拜不參問安班又因下敎卽爲出去則似無可言之隙而其他罪狀不一其端假令脫於此罪統而論之則實在於脫不脫之問矣渠旣負此罪名豈可一日容貸乎若其眞跡果若三司之論列則何惜於渠不卽處分而傳說雖然姑未執跡雖輿儓下賤明其爲賊賊乃可服故姑此遷就而諸趙中趙興鎭則多年堂后至於承宣趙時俊則以有司之臣任用日久緣一時偉以趙爲姓者一幷不用則亦過矣故向者趙英鎭備薦予則以爲好矣大抵朝廷之公議是公也親知之顏情卽私也其所負犯旣已彰著則不可拘牽顏私弁髦公議殆同敢怒而不敢言搢紳之習或如此執跡而論烏得免黨與之歸乎至於申大尹之疏可謂近來中最錚錚者若使世人皆能知此義則豈非可幸乎若其疏末黨與云云似涉舊日色目之說當此保合陶鎔之日決不可推波而助瀾傳敎之禁正者此也致仁曰其黨渠黨之說實異於色目之黨矣性源曰領相所奏誠然矣予曰黨之一字終有形迹之嫌予所云云蓋以此也致仁曰時偉之負犯旣如此而前日之有顏私者終不能一刀割斷尙有繾綣之意誠萬萬不成說矣申大尹疏果是最錚錚者而昨年以後無此疏故臣於向來登筵時亦以誠合嘉奬仰奏矣性源曰向來罪其罪人其人之敎實出於大聖人欲幷生哉之意矣時偉於臣亦爲至親而罪惡旣著於罔赦則亦已痛絕之不暇況今北面於殿下者孰敢有頋藉之意乎予曰總戎使何不入來云耶致仁曰以其兄造紙提調見遞事謂以私義不安飭敎之下亦不承膺云而重臣所帶卽總使之例兼也事面有異總使重任不可以其例兼而遽議變通則其所處義未免太過矣敎以申飭○致仁啓言濟州牧使李命俊三年絕海年廹七十且聞病勢沈痼云請今姑許遞從之又啓言頃以鍾城府彼人卜物失火根因詳覈狀聞之意行會矣卽見咸鏡監司李崇祜狀啓則以爲都檢察金萬京等應問各人多般鉤覈終不吐實竝爲仍囚待用刑更加嚴覈而座首韓志大雖未參見於失火之時旣是都次知一體嚴囚以待更覈事請令廟堂稟處矣屢次盤問一辭發明要之是煙草爐火之或致遺落而然待用刑一向嚴囚亦爲可悶典守不謹其罪旣重金萬京等五人令道臣本道境內發配韓志大不可以都次知而混施同律分揀放送爲宜請以此分付道臣從之又啓言黃海監司金思穆自承嚴敎蹙伏惶恐緊急營務外不爲酬應云本道事誠可悶矣敎以如是引義雖似無怪方面體重不可輕遞況此道伯異於外廷臣前後責成之飭敎亦在於以戚畹待之之意且今行部不可踰朔自廟堂各別嚴飭斯速察任又啓言近來都下穿窬之患特甚戢捕之政苟嚴寧有是也請左右捕將爲先重推另加申飭從之又啓言此江華留守宋載經狀啓而京畿各邑癸卯甲辰移轉條丙午停退條中五分一捧上之令是啓下行會而通律南陽高陽交河等邑俱未準捧四邑守令之罪請令廟堂稟處矣四邑守令頃因畿伯狀聞已有處分請置之從之○吏曹判書宋載經啓言今此宗廟各陵殿宮園寒食祭大祝典祀官當以侍從塡差而侍從臣之在違牌坐罷者甚多無以分排何以爲之乎敎以侍從堂上堂下違牌坐罷人員竝敍用○宋載經啓言江都卽保障重地也花島爲名之地卽外城要衝之地數十年前城堞頹而壅閼水道當初設置三間石橋亦頹圮朝夕潮頭衝嚙而汰凹作一十餘丈坑塹因此潮水汎濫民田當被災處總爲八百餘結內卽今陳廢者三百八十石落三間石橋崩頹之故行路不通所見可悶修築之擧斷不可已而力鉅事大猝難區劃而大抵專主外城修補內城殆同念不暇及不能致力內城雉堞陵夷便成蹊逕修治甚急請下詢大臣處之詢于諸大臣領相曰聞守臣之言則欲先繕修內城而無他措手之道若得曾前朝家區劃之外城修築一年財力則庶可畢役云矣依其言外城一年條物力移用於內城使之完役似好矣左相曰外城一年所入財力果恰當內城修築之費則許令移用似好矣右相曰無論內外同是江都之城則以外城一年之費移葺內城恐無不可矣從之
정조 12년 · 강
副校理李太亨陳疏引義命還給
정조 12년 · 목
疏略曰噫嘻趙時偉之罪可勝誅哉臣於昨春有所論列未蒙允可至今憂憤在中適登筵席更伸沐浴之義而緣臣語聲低徵四座未及遍聞至有大僚論斥之擧臣之本意出於嚴討而大僚之論乃以辭旨未瑩爲言臣何敢晏然在直乎短章自列徑出禁扄伏乞亟削臣職仍勘臣罪敎曰右相筵奏出於相規之意而與出擧條請罪有異臺啓得失大臣猶且相可否況玉堂之所懷乎況所失在玉堂乎又況律不稱罪亦有筵敎以此引義至於徑出事體所在萬萬未安其在敬大臣尊朝綱之道不可無警原疏還給爲先從重推考擧條之敷衍筵奏雖曰常例俄見所懷擧條詳略太殊次對入侍承旨亦爲推考
정조 12년 · 강
命諸道還縠量宜加分
정조 12년 · 목
敎曰以方春民間或有艱食之慮前此每以特敎原還餉還使之量宜加分矣今年則雖無傳敎何不狀請乎依前加分使民間有裕食之喜事令廟堂行會諸道未狀請諸邑一體行會
정조 12년 · 강
命遣外史勞問回還冬至正使兪彥鎬
정조 12년 · 목
平安監司金履素義州府尹沈煥之以冬至使先來今月二十二日還渡江出來馳啓○敎曰萬里跋涉星軺穩旋豈勝欣企卿所帶相職間因鼎席不備曲副辭陛日筵懇卿聞此必以釋負爲幸還朝當在那間玆遣史官勞卿還役望須自護庸副予慇懃之意事令外史傳諭于回還正使兪判府事大臣附啓以狀聞修上事自政院成送有旨於外史處○冬至正使兪彥鎬副使趙瑍等狀啓以爲臣等一行上年十二月二十四日到北京住接於南小館卽詣禮部呈表咨文二十八日詣鴻臚寺行元日朝參演禮而琉球國使臣翁秉儀阮廷寶等同時演禮班在臣等之末二十九日皇帝親祭太廟自禮部奉旨只令朝鮮使臣祗迎於還宮時故臣等與書狀官鄭致淳詣午門前伺候皇帝回駕到門先使御前大臣福長安來問國王平安乎臣等對曰平安矣輦過臣等班次露面諦視者良久禮部尙書德保邀見臣等於路左致意款曲仍問本國世子服制已盡乎臣等答以朞制已訖則乃曰制若已盡則皇上欲令參宴命我問之云矣三十日行年終宴于保和殿諭令臣等入參筵宴故當日曉頭臣等入保和殿庭序於東班之末而琉球兩使亦與焉時至皇帝御前動樂呈戲移時乃罷本年正月初一日曉頭臣等與書狀官率正官等入太和殿庭立西班末行朝參禮初九日設宴于紫光閣兩國使臣幷當入參云故臣等曉詣閣外平明皇帝乘黃屋小轎出來臣等祗迎于儀仗之內仍隨人班次坐於二品之末宴罷賞賜諸臣幷及於臣等賜臣彥鎬錦三匹漳絨三匹小卷八絲縀五匹小卷五絲縀五匹荷包囊子十箇臣瑍錦一匹漳絨一匹小卷八絲縀三匹小卷五絲縀三匹荷包囊子六箇臣等領受仍行仰謝禮禮部知會內初十日皇帝駕幸圓明園兩國使臣應赴三座門送駕正副使臣仍於十一日齊赴圓明園恭候十二日入宴可也云故初十日曉與書狀官就三座門前祗送十一日赴圓明園住接於私次十二日曉詣山高水長閣則已設黃幄及戲具時適大雪特命全停臣等還爲退去則光祿寺因旨意以所具宴卓各送于臣等十三日又入山高水長閣就坐于東班之末設樂張戲如紫光閣宴時鞦韆燈砲向所未見者十四日又詣山高水長閣是日則引入兩國使臣於內班諸王之列俾觀御前諸般奏技十五日曉依禮部知會詣正大光明殿外平明入殿庭序於東班之末因皇旨引入兩國正使於殿上王公之次庭陳舞樂及獻俘放生等諸技當日申後又詣山高水長閣係是元宵各樣燈戲最爲盛嚴宣饌後和珅以皇旨來問曰使臣能詩否對曰文詞魯莾未能工詩矣和珅曰從前使臣亦多有應製者退卽製進爲宜云故罷歸後各以七律一首淨寫進呈于禮部矣翌朝禮部奉旨頒賞各賜臣等縀一疋箋紙二卷貢筆十枝貢墨十錠琉球使臣則只副使製進賞亦如之十九日又詣山高水長閣始就外班皇帝命召朝鮮使臣臣等進前琉球兩使亦隨之皇帝命和珅宣諭曰使臣回國須以朕意傳言國王連爲安過而使臣等亦各好還也仍賜坐於東階氈席上賜酪茶及別饌福長安因皇旨勸嘗而御座相去亦爲咫尺地頒灸之除命給佩刀以便於割開撤饌之時又賜包裹俾懷其餕餘初昏皇帝從後閣而入通官引兩國使隨其後歷重門涉氷湖逶迤行里餘前有棟宇華麗燈燭煒煌之處是爲慶典閣云和珅引臣等就坐階右設燈呈戲霎時乃罷二十日禮部始令退歸故臣等卽還南小館歲幣則十一日無弊呈納二十九日皇帝始自圓明園回闕而無禮部知會故不爲祗迎二月初一日臣等詣禮部行下馬宴回到館次又行上馬宴初二日詣午門前領賞受回咨文十三度初四日始自北京離發方過通州堂上譯官金致瑞十二月十九日到野雞屯病故他餘事情臣等渡江後登聞計料臣彥鎬軍官柳增萬臣瑍軍官韓恒大譯官金致禎授狀啓自通州先爲發送二月初四日封啓
정조 12년 · 강
吏曹參判李在學陳疏辭職賜例批
정조 12년 · 강
有政吏曹參判李在學參議李集斗進
정조 12년 · 목
以徐邁修爲正言朴廣源爲校理申大尹爲副校理洪義浩爲修撰金煕采爲副修撰
정조 12년 · 강
以金廷遇爲濟州牧使備薦也
정조 12년 · 강
以申大謙爲副總管前望也
정조 12년 · 강
命嶺南綿凶尤甚邑稅木以錢代捧
정조 12년 · 목
敎曰昨秋因本道分等狀啓欲爲下敎而經用體重其例絕罕或恐反歸恩渴未果矣因言端聞之嶺邑綿貴甚處以半緡易一端云何聞之晚也雖似後時猶愈於一味督徵問該曹稅木姑無一邑收捧爲言然則或可及時其中最難捧處及之次處或折半或三分一特許以錢代納外此退限處量宜退限令嶺伯參量民情事勢星大知委俾實惠下究二疋之爲一疋卽先大王盛德大業之浹民肌髓者旣聞一疋之價倍於二疋拘於事面不思闊狹之方是豈仰體而仰述之意固知有司之持難而旣以此下敎則豈敢商量於其間亦以此意知悉仍令該道伯區別擧行後指一條列狀聞事一體分付
정조 12년 · 강
分遣承旨詣宗廟永禧殿景慕宮儲慶宮毓祥宮延祜宮懿昭廟奉審摘奸
정조 12년 · 목
承旨洪仁浩啓言儲慶宮延祐宮懿昭廟正堂及移安廳薍簾蘆簾間多破傷而旣無春秋奉審執頉之例故不得趁卽修改云所見未安敢達敎以分付戶曹擇日修改
정조 12년 · 목
該營啓言本營字內昭義門北邊體城頹圮處把守幕去夜失火二間燒燼鳥銃一柄亦爲被燒當該把守將別騎衛韓夢碩爲先汰去待用棍各別嚴懲而臣亦有不能檢飭之失惶恐待罪敎以卿則推考
정조 12년 · 목
敎曰承旨入侍致此誤傳乃敢彌縫當該司謁汰去令攸司科治如有誤傳之事司謁請罪前有定式今番異於詣閤還退雖不請罪云而莫重入侍之誤傳一也況具公服下廳事無端還入何異於詣閤此後誤傳雖不詣閤還退一體請罪事申明定式○刑曹以司謁鄭錫周考律科罪啓允之敎以汰去分揀
정조 12년 · 강
召見領議政金致仁左議政李性源右議政蔡濟恭于誠正閣
정조 12년 · 목
敎曰李判府在時任時以舊甲之重回已有筵敎使之分等錄來擬待來月矣有詢問後處之者大臣午後入侍事令備郞傳諭○予謂濟恭曰曾聞術客論卿之數有云觸之則碎果然乎濟恭曰似有是矣予曰自李顯永疏後人之論卿者不死則病倘非虛語耶李顯永卽爲身故金文淳長有痼疾前箕伯屢經危病豈非可訝者乎致仁曰文淳則乃是脚部不仁之病云而他人之或死或病豈必皆由於此乎予曰世道多故身名難保自庚辰以後凡有遭罹者非止右相一人則右相何必獨死乎雖非予言卿等似當覺得矣至於今番之擧乃是百年後所無之事不知者外面看之則似或謂必有如何之事而邪說之因此熾盛大可慮也予所以爲此者仰追建極之模範而已自卿等先爲明着眼目以爲鎭壓消融之地可也致仁曰臣雖昏耗豈不知殿下此擧出於會極歸極之盛德乎但百年後初見之擧先王朝未爲之事驟見者不無疑惑之慮而聖敎之剖析及此且日久則自當妥帖矣性源曰首相之言然矣予謂濟恭曰卿在先朝被擢之時有乙亥所遭伊時事之孟浪人皆知之矣大抵人之有地位者輒被媢嫉自古皆然韓魏公之不能盡副期望反有羡於白樂天者良以是也致仁曰誠然矣自上若一賜優對人必欲除之矣予曰卿以元老居廊廟之上而人猶崎屹今則歲月寢久自然止息矣予曰李判府在時任時有戊申軍功人抄錄之命矣昨纔入覽今欲與卿等議其褒錄之分等矣大抵今逢舊甲倍切追感而崔奉朝賀之聞變卽告功存社稷洪景輔吳光運之先事效忠不下於勳臣此等之人不可無別般追念之擧而聞洪樂貞身故云誠爲慘然非但乃祖之孫乃父之子其人實爲可嘉欲俟三月而擢用矣遽至於此可惜矣致仁曰樂貞之爲人陽明曾於問郞時熟知矣予曰此是李判府錄送之紙承旨讀奏卿等傍聽可也昔在先朝壬辰有因舊甲錄勳裔之擧今番則年代較近便同身親經歷者凡其收錄之擧當施優異之典崔奉朝賀及元勳與豊陵家欲爲致祭卿等之意何如致仁曰賜祭優恩也威禮也實聳瞻聆而諸勳臣家幷爲賜祭則恐涉屑越矣予曰旣不賜祭則當施何樣恩典乎致仁曰嫡長家賜食物好矣予曰靈城君之爲國藎臣非但勳業而已特爲賜祭何如致仁曰聖敎誠然矣予曰豊原家以未立後懸錄此事予耿耿每欲一諭豊原之勳勞事業果如何而竟至絕祀則豈念功錄舊之意乎丙申春有一子特宥之敎而見阻於群議不得如意伊後又爲發端而見阻矣頃以此意言於守禦使則果以爲好此重臣素嚴於此等事而其言猶如此卿等之意何如致仁曰丙申下敎實爲盛德事而伊時臣奉使赴燕歸聞此事因廷議見格常懷慨然曾有叔侄間酬酢矣性源曰丙申下敎實爲追念舊功之聖意矣濟恭曰臣則伊時伏覩下敎又於筵中屢承念舊之敎每以大臣之不能奉承爲不善爲之事矣予曰今若免坐其一子則自可奉祀矣載得爲其長子乎潞鎭乃是載得之子尙今生存云乎承旨筵退後考出徒流案以稟可也此家之必欲施恩予意甚切而卿等旣無異意且皆稱善如是僉同豈非幸耶只其嫡長泒免坐亦無損於隄防矣僉曰然矣予曰殉節人則致祭錄孤俱無不可耶致仁曰殉節人之褒奬雖或差過亦無不可矣性源曰致祭錄孤不可人人而施之則賜祭於其祠亦爲特恩矣濟恭曰臣意亦然矣予曰諸般賞典明日當以傳敎書下矣致仁曰今日次對雖已頉稟臣之精力漸耗實無如期赴公之望臣若不進左右相不欲行次對云廟謨之因此遲滞實爲惶恐矣予曰領相耆年難責筋力之意前已屢敎而議薦稟裁等事可以在第爲之卿等之替行廟謨有何不可乎左相若嫌替當則右相豈不獨賢乎濟恭曰臣則精神消亡無以自力入侍有命今日雖入來而此後次對實不敢晏然入參矣予曰左相情理非久似欲請少暇然則右相當獨賢之外無他道矣亦豈無勉出之道乎予曰右相之眉長過於眼卿等見之乎致仁曰此是壽徵云矣予曰號爲眉叟之故相許穆座次至何耶致仁曰官至右相矣予曰許穆後今右相乃是初有之事耶致仁曰閔黯後初有矣予曰自有黨目以後三相之如今日似是初有矣許穆時亦如此乎致仁曰許穆拜相雖在乙卯而其時許積爲首相矣予曰予之今番事竊有自居之色矣予之所爲每多勞而無功勞而無功亦何害也猶勝於近時要譽之習而但所可慮者人心不古衆論多端今日之事或爲口實則畢竟可慮之事不一而足此所以夙夜慄慄者也若其彌綸之責承佐之方專望於卿等三人須各盡心俾見功效可也致仁曰臣之精力曰就秏荒便同已退以殿下恢蕩之德懋今日建極之治則惟在日月之明天地之大群下頋何能仰禆而仰贊也予曰莫云日月之明許多世事何由盡燭予則責成於卿等雖謂之逸於得人可也今日朝廷豈有過於卿等三人者乎須各勉㫋卽今先務在於朝廷之上去其疑阻而已古者黨禍之時戈㦸相尋便成戰場而其跡易見其事輒露故可以調劑之可以抑制之今則不然對面之地或多楚越同席之間便成氷炭甚言之則卿等三人之心亦未知眞箇如何矣至於前左相則僚席之間輒提先故此已萬萬慨然且以近來懲討一事言之言議之間不無歧貳若是當討之逆則人皆可誅而可討豈有此邊彼邊受之授之之理乎拘牽捏合世道之憂滋甚大抵天下事雖曰義理與勢而義理所在豈可以勢輕重之乎近來事旣非弱肉强食之比又無熊魚取舍之難則緣何而致此紏紛耶無乃有相捏之勢而然耶㧆或因他端而然耶左相則本來純使非但予所知卿等亦知今授是任所望甚重蓋欲使人人咸知不有累則無不見用之理不見用者亦有所以然之故則人孰不曉然覺得乎且識解優餘似勝於前左相之無高低必善爲之矣右相則本來自處以覊旅之臣且必多扞格不入之事不得不專責於領左相矣致仁曰右相亦豈無可任調劑之地乎予曰右相所知之處右相當任其責矣致仁曰殿下鎭世道保世臣之念屢形於絲綸之間則北面於今日朝廷者孰不感聳而臣等不能奉承未見成效誠極悚恧但疑阻不已便懷禍心則末稍之患當如何哉此尤萬萬悶迫矣予曰俄所云疑阻二字果是輕輕說去之語而此習漸長則禍心云云誠如卿之所慮若能預防於未然之前則豈有過慮者乎所望於卿等者亶在是矣
정조 12년 · 강
詣永禧殿行酌獻禮
정조 12년 · 목
具遠遊冠絳紗袍乘輿出協陽門降輿乘輦由敦化門至永禧殿洞口降輦乘輿由東夾門入齋室改具冕服詣望殿位展拜奉審五室仍詣第二室奉審舊影幀親監陳設命參班勳府堂上及承旨閣臣使之㫑擧祭物第一室親行第二室仁陵君李在協茅三室延豐君李▣第四室檢校直提學李秉摸第五室都承旨沈豊之㫑擧仍詣齋殿親押傳香後行祭如儀執禮副司果鄭萬始大祝第一室直閣鄭大容第二室副司果金履翼第三室副司果吳泰賢第四室副司果宋祥濂第五室待敎尹行任禮畢還入齋室改具遠遊冠絳紗袍乘輿召見殿司令趙觀鎭參奉黃基厚出洞口降輿乘輦入敦化門至協陽門外降輦乘輿還內○敎曰祭品陳設每藉守僕輩指揮而今日酌獻禮時殿司二人擧行不但贍敏儀式圖形無不成誦極爲可嘉本殿官各上弦弓一張賜給○命殿監以下守僕等令該曹依例施賞○戶曹以永禧殿殿監朴壽崙木一疋布一疋守僕林遇泰等五人各木一疋題給啓敎以太廟事知守僕朴昌彥李昌彬各木一疋亦爲施賞
정조 12년 · 강
平安監司金履素進丁未秋冬等殿最
정조 12년 · 목
鐵山府使鄭㵙旣動且詳戒之在悤祥原郡守南正圭圖治可尙任政宜愼以上居中龍川府使朴瑬威不戢搰謗又由嬖熙川郡守李煥猾校干政信蔘招謗以上居下
정조 12년 · 강
命專經武臣分揀替直
정조 12년 · 목
兵曹以專經武臣殿講不通人員訓鍊都監哨官閔亨默吳徹常李蓍明內乘金宗涥捕盜廳從事官元毅鎭今已能誦云替直之意啓敎以此外在直人亦令一幷分揀
정조 12년 · 강
有政吏曹判書吳載純參判金文涥進
정조 12년 · 목
以金熙釆尹羽烈爲修撰任晦柱爲寧陵參奉李東植爲龍川府使尹壽民爲熙川郡守呂萬永爲康翎縣監
정조 12년 · 강
以尹坊姜世晃爲都總管李敬倫任希曾蔡弘履李致中爲副總管口傳也
정조 12년 · 강
命當該捕校捕卒嚴囚重治
정조 12년 · 목
刑曹啓言卽接狀勇營移文本營細樂手卞大永亂打結縳之捕校軍士及該廳首校嚴囚待用刑重治事粘目判下云矣依判下軍士李龍得嚴囚待用刑照法重繩當該捕校權應卨首校李載興俱是出身請移禁府允之
정조 12년 · 강
司直李命植木疏陳病勢請免農壇享官賜批
정조 12년 · 강
遣吏郞諸執事淸齋與否摘奸
정조 12년 · 강
放時囚劉德基崔泰嶸
정조 12년 · 강
遣承旨詣文廟奉審摘奸
정조 12년 · 강
推江華留守宋載經開城留守閔鍾顯平安監司金履素
정조 12년 · 목
該留守監司孝烈狀啓限內不爲修上政院請推故也
정조 12년 · 강
遣承旨詣社稷奉審摘奸
정조 12년 · 강
大司諫洪文泳上疏賜批
정조 12년 · 목
疏略曰惟我聖上一念憂勤至誠惻怛朝象洋渙則敷腹之德音誕發期於寅協人心囂譊則提耳之至敎爰降使之淬礪此實蕫飭群工陶甄一世偕底無偏無黨之城以濟會極歸極之化也噫彼翼煥獨何心腸陰懷憾懟顯售譏訕以殿下明好惡之治擬之以欠誠以殿下審擧措之政歸之以違理滿紙張皇條列時弊者無非隱暎爲說固萬萬叵測而至若嫁媧搢紳甘心綱打觀其手勢昭不可掩如渠鄕曲賤品何能辦此一種憸邪之輩必欲眩惑人心壞亂朝廷暗布機關潛授方略乃爲此嘗試之計也覈其指使拔其根柢然後始可逆折奸萌伏願亟允三司之請吳翼煥姑先施以島配之律斷不可已也批以吳翼煥事言䟲自言䟲好惡自好惡豈待爾言已有處分此蓋出於淸化源折奸萌也迨未破綻先令消沮未必不爲生道殺人之一助況翼煥前此取其薄技命通臺選特鄕曲不識東西之人耳於渠何誅爲今之道莫急於斥其說以辨所以然止此可矣何必向幺麼一翼煥群起競討人人各上一討數行䟲却似府院前啓之謄傳故紙之規然後方可謂盡鷹逐之義乎昨以此意已令諸臺知之大抵今曰之所可念者長此習不已眼無君父畢竟相率而入於夷狄禽獸之域及此時不患其不破綻破綻則國有常刑如是而奈國脈何奈世臣何
정조 12년 · 강
掌令崔烜上䟲賜批
정조 12년 · 목
疏略曰吳翼煥之疏此何等變怪蓋其爲說張皇用意叵測外托規箴內逞陰毒至若鎭物袪黨等許多句語閃忽隱暎尤極凶慘渠何敢以以此無嚴之說肆發於章奏之間乎此若不嚴加處分痛折奸萌則將來之憂有不可言臣謂削職罪人吳翼煥爲先施以島配之典待用刑嚴覈得情斷不可已也且伏念臺閣之臣見此駭惋之事固當卽地聲討而今此兩司之箚始發於堂箚批下之後則稽忽顚錯之失在所難免問備薄勘亦涉太輕幷施譴罷宜矣批以如是迭言徒歸屑越係是飭諭之前雖不得不循例賜批須見諫長疏批可也聯箚諸臺事誠有後時之失玉堂一疏足云鳴鳳何必求備於諸臺
정조 12년 · 강
遣承旨詣先農壇奉審摘奸
정조 12년 · 강
命當該齎咨官待用刑科治
정조 12년 · 목
藥房提調沈豊之啓言昨秋齎咨官赴燕時以御用唐藥材極擇貿來之意因下敎嚴飭矣今其貿來各種俱是劣品至於藿香全無香㚖致有還下之擧請當該齎咨官令攸司照律嚴勘敎曰如許劣品前所未見御藥事體何等莫重而齎咨官所爲萬萬痛駭所當定配而今番姑爲分揀侍用刑令攸司嚴加科治自本院別關灣府使行回還時以眞品貿取封進事分付
정조 12년 · 강
御熙政堂行文臣製述兼行抄啓文臣親試文臣製述試官鄭昌聖吳載純趙鼎鎭李集斗李時秀權以綱金翊休親試試官金鍾秀鄭民始鄭東浚鄭大容尹行任
정조 12년 · 목
具翼善冠袞龍袍陞座試官率諸文臣入庭四拜左議政李在協進伏問候予曰近來朝著稍可謂寧靖目下事無中生有極可歎也雖不可謂大叚而終不如初無是事矣在協曰事甚叵測可謂變怪矣予曰變怪指何事而叵測指何人乎在協曰吳翼煥䟲語實是無前之變怪故臣以叵測之意仰奏矣予曰其然乎翼煥之疏果如卿言則卿於向日賓對何無一言皀白而今乃云然乎於卿之事不可但以慨然言予則反以爲慚愧矣在協曰賓對日果未及見原䟲故不得仰奏矣予曰是何言也原疏則宜未及見而予以疏中句語一通誦說仍又註解而昭示則苟欲聲討何待原疏之得見乎義理倫綱雖曰掃地豈有向人君歸之以小人之目者乎此則實是前古所無之變也卿旣身叨大官耳聽筵敎而了若不知嘿無一言此豈所望於卿者哉先大王五十年治法政謨莫尙於䢖皇極做平蕩而苟於事關君綱臣分處則輒下鷹鸇逐雀之敎今日臣子苟知斯義則宜不自陷於夷狄禽獸之域而自卿大官以下或有拘牽或爲物累未必眞知斯義予安得不致慨於卿也伊日領相之無言蓋有以也疏中精神所注專在領相則嫌不可否勢固然矣而卿則初不一辭卞斥只云乙亥以後始乃大覺信斯言也今日之不覺何不如乙亥之能覺乎卿之此言固知出於坦率發口而予則以此等事爲卿長處矣顧今世臣餘存無幾予豈欲一毫偏係故爲簸揚而特於義理關頭不得不稍存涇渭矣趙時偉之罪有死而已予於明義正倫之地則雖眞箇戚畹有犯無貸況如渠者乎儲君亦君也亦豈敢論年齒之多少乎眼無儲君之罪不死而何莫曰國論之無眞贓渠若無所犯則豈致國論之一辭同然也今乃拘攣不捨敢與國論甬勝則畢竟當作何樣變怪乎及此大覺能如乙亥之後則非予之幸卽卿等之幸也卿不念及於此而言語注措之間殆若背馳者然良可悶耳右時偉者輒言拿覈而拿覈之後反促渠命此箇事理終不覺得可乎予所以起廢嚮用於領相者非直爲其耆宿也果以爲欲扶將頹倫綱宜用明辨義理之人故耳領相事業無他也最初懲討卽時偉事也凡世之必欲靳靳於領相者果非角勝國論之意乎予之置卿此任者爲其坦然無累可以救得一分世道而漸多違料寧不可惜以卿之故又此洞論卽今所望於卿者非徒願察其影而已因其已露之迹快醒未覺之夢則豈非幸耶在協曰聖敎至此臣不勝惶悚而伊時未見其疏自犯緩討之罪尤爲悚恧矣予曰予之縷縷下敎不但止於慨然云爾則大臣處義恐不可更有云云於筵席矣在協曰臣方逬出而胥命矣仍退出○命漢城判尹鄭昌聖爲命官以擬漢沛中兒等謝置酒沛宮自爲歌大風令和習之爲表題以由孟子可以觀易爲論題抄啓文臣同試表題懸題後還內收券訖復御熙政堂命科次奉常寺正尹行履以三下爲表居首成均館典籍金㙆以三下爲論居首副司果李書九以三中爲抄啓文臣居首鄭昌聖啓言親臨製述事體甚重而今此論券四張胡亂草率殆若戲作不謹莫甚請當該製進人等幷拿處泛之仍敎曰文臣製述居首人依例捧傳旨遂還內
정조 12년 · 목
政院以左議政李在協筵敎之下萬萬震懍走伏金吾仍納命召啓敎曰俄筵云云不過慨卿言之頗涉逕庭也賓筵日聞縷縷筵敎卿無一言皀白今筵忽攻吳翼煥不遺力予安得不以此咎卿卿則以䟲本之未及見於伊日爲說而賓筵敷示之敎不啻反復明白卿之今日奏語非瞞我乎外此說話略已面攄此豈更煩卿須安心勿待命事遣史官傳論仍傳命召政院又以李在協聖敎之下惶蹙轉甚惟願遄被鈇鉞仍納命召啓敎曰再納命召仍又胥命在卿分義無怪其如此然若以俄諭中瞞我二字爲執引之端則此或過矣筵敎與疏本孰詳孰略孰重孰輕孰多孰寡而方其反復詢諮了無一言對揚忽至今日乃曰云云此果不幾於瞞我耶大抵卿之近曰注措征邁之不足殆若背馳然求之言語文字之間不可一二計卿可謂不負承佐之托乎卿善人也予任使頗久知庶幾熟矣予則曰卿之瞞我卿爲物累所瞞自歸於自誤云爾卿思之此何等時也雖使世之人割裾而斷腕無不一心共貞難乎免於近墨而亂朱自卿在具聸之地者事關涇渭輒欲漫漶目下事叚落雖似不相關亦出於這箇病痛中出來以予靖世道保世臣之心安得不致慨於卿乎予以無隱之意此批欲說筵席未罄之蘊才呼一二句承寫旋命抹去此蓋恐傷卿之至意卿須安心還第事遣史官傳諭仍傳命召政院又以李在協二字嚴敎終有所惶蹙仍爲胥命啓敎以勿待命事遣史官傳諭仍傳命召政院又以李在協逬出門外啓敎以更遣史官傳授命召
정조 12년 · 강
命拿處兵曹佐郞柳文養
정조 12년 · 목
政院以柳文養飭敎之下謂有情勢終不入來該司郞官引義萬萬駭然啓故有是命
정조 12년 · 목
政院以左議政李在協又使錄事來納命召啓敎以遣史官傳授又以來納命召啓敎以更遣史官傳授又以來納命召啓敎以密匣修正仍敎曰靖世道保世臣之至誠苦心在廷臣僚庶幾領會然整敕也靜鎭也如春生秋殺不可廢一大德曰生殺亦爲生道今日國事謂整敕可乎否謂靜鎭可乎否人乏若凂之跡朝有如沸之象此正彼此不及臨朝發歎爲可已乎蓋自趙時偉事出而含貸之過至於䵝䵢人見互相抵捂半世之是非歸定無期予爲是悶之昨筵略以牗迷開惑之方言於大臣整敕之效予欲拭目而觀之予雖否德承先王付畀之托夙夜兢兢以䢖極二字爲繼述志事之一副楷範用舍黜陟雖欲偏係其可得乎然而一事二事日征月邁崕異爲高致睽乖爲能事少凌長下犯上一世之洷渭止泊無所予爲是悶之昨筵又以偕和同寅之義言於大臣靜鎭之功予方拱手而竢之大抵對揚之責亶係承佐之地而此際左相退自筵席屛處郊坰屢納命召深引至此在予敬禮之道豈不積誠勉出幷力交濟而予於左相切有慨惋者目下事之奏對失實綽可屬之一時不審大拜周歲曷嘗語到刑政之不章乎種種謨猷亦未免觀獵之思年少新進尙不敢乃爾況大官乎此似信口所致其負予則誠大矣且況昨下兩度傳諭屢示咎責之意今反敦迫大關法紀左議政李在協施以罷職之典
정조 12년 · 강
命時囚宋煥德金德老曺亨壽金泰煕等分揀放送
정조 12년 · 목
因囚單子有是命又因柳文養拿處傳旨敎以分揀
정조 12년 · 강
飭守令邊將應薦不薦人皆令薦擧
정조 12년 · 목
吏曹啓言守令應薦不薦人察推事命下矣行副司直李命植金華鎭鄭一祥李性源權噵李敬懋李鎭翼李憲默鄭景淳趙尙鎭同敢寧柳義養敢寧都正李廷烈前司諫李思祚同知辛錫箕行副護軍朴載洙金海府使羅忠佐漆谷府使趙駿逵巨濟府使許▣咸從府使金魯岳長興府使尹守默鐵原府使鄭忠達淮陽府使洪秉聖鍾城府使安廷玹慶源府使李顯福慶興府使徐㬦三和府使申大偀靑松府使姜游蔚山府使李元采俱爲應薦而不薦請幷推考敎以限內未赴任守令之混同請推難免不察推考分捒卿等推考元在鄕外卿宰及二品應薦不薦事甚未安皆令薦擧○兵曹以邊將應薦不薦人等請推啓敎以元在鄕分揀其外卿宰及二品應薦不薦事甚未安皆令薦擧
정조 12년 · 목
箚略曰臣於近日事竊有不敢自安者吳翼煥疏語之陰慘叵測雖以頃日筵敎之所承聆者推之其玷累聖德交間上下之情態不待見其全本而可知而袛緣臣耗昏終不敢爲一言對揚之計追思懍悚無地自容到今僚相之被譴尋究其本蓋由此事則前席失對臣與僚相等耳臣何敢獨爲晏然乎伏況聖上之致慨於僚相者專出於爲世道之若心而辭敎之間所以咎責而譴勘者事多關涉於賤臣則臣之惶蹙愧恧尤當如何噫臣之癃杇宜去已久而誠切企祝跡近淟涊絲毫無所禆補情地轉就臲▣伏乞亟許譴斥批以何爲有此箚擧替受而橫當引以爲已嫌萬萬非所望於卿者卿雖欲對揚於前席奈拶逼何藉令容一言半辭深看者亦必咎之曰云然此箇事勢孰不知之日前前左相登筵也區而別之業有洞示矣前左相之譴勘特爲世道策勵也元不關於卿身卿何曰惶愧僚誼自僚誼叚落自叚落鳥有爲僚相救繹不念振綱正俗之方耶不在多誥無更爲引安心卽起視事弘濟時事因是又不得不申複予小子一念繼述夙夜耿耿惟在䢖皇極三字思副先王艱大之投卿之追先卿未卒之志事亦在對揚二字從玆以往上下交須務使擧措得宜罪其罪人其人一世曉然知眞箇好惡不失其正則繼述與對揚之成效在此予方以是自勖又爲卿言之仍命遣史官傳諭
정조 12년 · 강
許副右議政兪彥鎬
정조 12년 · 목
敎曰鼎席不備莫若今日不欲責以筋力之事曾有設言於首揆前冬辭陛日辭職也亦以俱備故不可輕解爲答矣返斾尙遲及今體諒未必不爲踐言之一端右相議政之任今姑許副
정조 12년 · 목
賓廳卜相單子以鄭存謙徐命善洪樂性李福源金熤封入敎以加卜○領相金致仁請對召見于誠正閣領相啓言前左相殿下任使久矣其爲人長短庶幾俯燭而傳敎中瞞我二字終涉過中雖庶官一承此敎猶當惶恐欲死況所嘗禮貌之大臣乎更加三思是臣之望也敎以卿言旣如此然則以欠誠改書出○卜相加卜以李性源拜相
정조 12년 · 강
有政吏曹判書吳載純參判金文淳兵曹判書鄭好仁進
정조 12년 · 목
以李性源右議政下批李身晦爲司諫李敬五爲掌令李萬應爲獻納沈銖爲正言兪彥鎬判府事單付
정조 12년 · 강
命兵曹佐郞柳文養先汰後拿
정조 12년 · 목
因監軍省記敎以寧有如許道理先汰後拿
정조 12년 · 강
命遣吏郞摘奸諸執事淸齋與否
정조 12년 · 목
再明卽南壇祭享也
정조 12년 · 강
命時囚李載興分揀放送
정조 12년 · 강
壯勇營中哨新作隊軍分旗試藝各旗差官考勤慢論賞罰
정조 12년 · 목
敎壯勇營曰中哨新作隊軍之付料前分三旗別定差官刻限分鍊者出於成就勸奬之意肄鍊旣過數旬今日使之試放者蓋欲考其勤慢而各旗分掌之中惟第三旗隊下軍入格爲十七名二中者五名又在其中爲諸旗之最差官誠勤極爲嘉尙第三旗差官趙忠培內下弓子一張箭竹一百箇該旗總一名木一疋該隊長三名各布一疋特爲賞給事分付戶房所居末第一旗差官申潚記過該旗總隊長等待用棍各決棍五度事知悉第二旗差官韓有春雖無勤慢之可言三中旣出於渠隊內下箭竹一百箇賞給今此勸懲之擧卽明賞罰之意明日私習時別定知彀官一人齎送賞格曉諭分給後回告事一體分付
정조 12년 · 강
分遣承旨詣南壇及三角木覓山漢江奉審摘奸
정조 12년 · 강
御誠正閣行晝講知事徐有隣特進官柳義養承旨曺允大玉堂申大尹金熙采
정조 12년 · 목
講中庸第二十八章○承旨曺允大啓言新拜右議政出肅之後命召當爲傳授而前右議政仍佩出彊復命尙遠何以爲之乎敎以退考本院謄錄如無可據文字遣史官間于諸大臣各陳所見後稟處雖有一二可倣之古例未知十分襯當造佩權佩間指一獻議事言于大臣
정조 12년 · 강
命右議政命召一隻新造
정조 12년 · 목
政院啓言新拜右議政命召造佩權佩間指一獻議事言于大臣事命下矣遣史官問于大臣則領議政金致仁以爲今此命召事係是變例不可無權宜之道則權佩苟管有傷事面無寧新造之爲差得其正云領府事鄭存謙領敦寧洪樂性病不收議判府事徐命善李福源金熤俱以爲權佩則似涉苟管造佩恐無不可之義云矣敎以大臣出彊陞座新卜大臣之權佩雖有已例今番則與此有異僉意亦以新造爲當不可以本院無可據文蹟爲持難之端矣且思之往在先朝亦有加造密符之故事近來密匣中封置者此也密符猶然況命召乎以時任之兼兵曹者臨時皆造佩故其後兼綰命召之造置因以爲例亦在密匣中大抵年甲之適皆相符亦可謂不偶然右議政命召右一隻新造
정조 12년 · 강
召見大臣備堂于熙政堂
정조 12년 · 목
因備堂進不進單子敎曰衆所共知情病外不參備堂幷牌招單子改修整以入又敎曰今日備堂出牌惟禮判一人無擧論云當該承旨推考一體牌招○領議政金致仁曰有欲仰達者已與僚相有所酬酢矣惟我殿下聖志堅定範圍宏廓使一世之人咸與會極而歸極德意之盛臣不勝欽仰矣蓋建極之治其要莫若朝廷之擧措隨事得宜而刑政黜陟尤其大者就其中一二事論之向來李魯春之罪不過言議之反覆尹得孚之罪亦由於捄右相一句語而綸音旣下之後此事便同無皮之毛得孚猶不可深罪況可轉及於魯春乎兪岳柱未知有何別般所遭而以其疏論之則不過彈一從臣有何大罪而五年絕島尙未蒙宥今當聖上大恹蕩之日正合滌舊而圖新其在開言路靖世道之方宜有容貸之道矣予曰左相之意何如性源曰臣俄亦聞之而李魯春之言議反覆固不可以言路言之至於尹得孚之論判大臣重臣者罪亦有之而皆當恢蕩之日容有參酌之道者果如領相所奏而兪岳柱事臣尤未詳若只以彈駁一事久置絕島則恐或太過矣予曰兪岳柱事端不能盡記而近來之患每在於不察事面若以事面言之不過彈一沈樂洙此不足深誅至於李魯春則予所咄咄者雖以右相事言之旣討而還救之者其情態誠可惡也尹得孚事此是正月朝參時耶性源曰尹得孚事果在朝參時而李魯春事則未知在於何時矣予曰魯春初疏明在劇熱之時其時渠乃主刊弘文館志而李判府金判府聯箚亦到於此時此必甲辰夏間也其後所謂自明之疏與夏賦疏中句語殆若傳鉢予甚痛之且以前應敎投疏者尤可怪也但魯春疏中傳襲句語未能詳記卿等或有知之者乎行副司直李在簡曰魯春疏中時字用夏賦救尹得孚疏中語故臣於伊時亦以獄官有請罪之擧矣予曰非但時字句語似多傳襲而沈頤之則初不忍發啓見一提學疏批後始乃焉焉呈箚而遣辭亦未免塞責論以世態何足深咎而名以都御史觀望希覬之習誠爲可痛故乃有讉謫之處分魯春之久配瘴癘之卿以疏論之或似過矣而參情較跡情重於跡又復蹈襲夏賊口氣其時非不欲嚴加處分而魯春自抄啓時熟知其爲人殆同綿針不足深誅故罰止島竄者此也若於蒙宥後反覆變亂又如前日則豈非可悶乎兪岳柱則雖未知其心之如何而若論其跡則不過彈一沈樂洙之事也久置絕島亦涉太過而但事實未能記有當取見其時日記而處分矣致仁曰此等罪目只可刊名仕版而至若絕島則誠過矣予曰方當保合之治兪岳柱事或可容貸而至於李魯春事終涉如何沈頤之事擧措亦寒心矣性源曰果若蹈襲夏賊疏句語則猝難擧議矣予曰尹得孚之朝參所陳今則別無關係故欲一言於右相而未果矣伊後臺望偶然落點致有徐判府論列之事而此則似由於沒知覺非出於憯毒之意終身棄置未知穩當兪岳柱則專由駭妄之致波蕩之中作此擧措執跡而言亦不必深誅而至於李魯春則有甚於尹得孚雖在衆咻之中豈不能操其一心而身爲士夫作爲此事則何事不可爲自前偏論之時亦或有前後之異致者而至若魯春則其下語用意終涉如何矣致仁曰魯春之疏奇怪可笑劻勷駭妄渠若知人事則豈以前應敎上疏乎予曰以跡而論果如是矣尹得孚疏中似有傳令軍卒之句語然否承旨曺允大曰疏末果有之矣予曰其時日記考出以入可也○致仁啓言總戎使李昌運病未受符此卽老病所祟莫重將任不容虛縻不可無變通矣敎以將任體重姑俟少間又啓言忠淸監司狀啓以爲本道還穀只以應分之數實無分排之道各樣還穀限六萬石特許加分請令廟堂稟旨分付矣加分一款纔因特敎行會諸道而今此狀聞乃是行會前所封也量宜闊狹惟在道臣無容更議請置之從之又啓言今日次對備堂多不進參方帶有司及緊任之人亦爲懸病事甚未安情病外不進人請推考從之又啓言戶判事誠過矣以生家則旣無相避以所後則已過袒免今於例兼提調辭免有違公格且關後弊請戶曹判書徐有隣從重推考申飭行公從之又啓言監印堂上二人間經罷遞印役纔始董飭苟艱云請司直鄭昌順還差使之察任從之敎以李度默敍用一體還差又啓言慶尙監司金光默狀啓以爲漂倭船所載米潛買罪人朴光春等竝宜待用刑嚴訊得情依律勘處而大典通編禁制條有倭人齎來雜物潛商者杖一百徒三年之文取考謄錄則壬子玉浦小通事金有望給布換米至於梟示光春罪狀與有望所犯相似而與通編所載之律相左請令廟堂稟處矣此事擬律昭在法典只當遵而行之壬子用律在於法典未成之前非所可議請以此分付從之○兵曹判書鄭好仁啓言仁同出身劉日三今年卽回榜之年年又八十六歲渠方躬自上來故取考其紅牌與榜目去戊申登科的實敢達矣敎以依向者傳敎爲之人啓言都副總管本無定數隨品陞降溯考寶劍望單則或有都總管二三員副總管七八員之時或有副總管三四員都總管六七員之時甲申年間因其時兵判所稟各以五員定式今則實難排擬於寶劍望單依舊例隨品陞降似好請下詢大臣處之詢于大臣致仁曰俄於賓廳已聞兵判之言卽今事勢合有變通各五員定式卽數十年間事而舊例則不然權宜闊狹恐無不可矣左議政李性源曰臣亦聞之不可無變通之道矣從之○副校理吳泰賢啓言亂逆層生至於趙時偉而極矣千罪萬惡已悉前後疏啓而附麗妖宇情跡綢繆自處戚畹欲圖戎權至於擧國同慶之日顯有不悅之色肆發叵測之說國言喧騰有耳皆聞天星再周君讎未復擧國臣民誓不與此賊共戴一天時値藏刑雖不敢遽請嚴鞫而加棘之律尙此斳允何以明大義而正人心乎請施荐棘之典待用刑拿訊夬正王法敎以前已悉諭矣
정조 12년 · 강
罷備堂閔鍾顯職
정조 12년 · 목
敎曰今因言端頋詢備堂惟一二重臣外皆曰不能記得云云其中有伊時發啓之憲長隨衆吞棗此人自來畏約隨處囁嚅雖似無怪在其時則何心請設鞫在今日則何無一言乎此等處予甚非之如此而世道豈有寧靖之日乎當該備堂閔鍾顯爲先罷職
정조 12년 · 강
領議政金致仁陳箚請譴賜批
정조 12년 · 목
箚略曰臣於李魯春事只知所坐由於尹得孚事得孚之罪在於年前論啓中句語妄意綸音旣下之後便同無皮之毛不少商量遽有陳達及承聖敎敷示伏見齎下册子始覺伊時聲討別有其罪臣於是惶隕戰慄無地容措噫蹈襲凶賊之語至登章奏之間者是何等駭惋而臣則精神耗落全然誤記率爾開口退益悸懍咋舌何及伏乞亟降威命嚴勘臣罪以爲人臣妄言之戒焉批以筵退後聞因承宣轉對之奏始詳知卿本意矣事係年久予亦不能到底記有況伊時卿在退休不與朝事無怪乎乃爾大抵時之義大矣哉天有時令之時字國有時君之時字聖人有時中之時字一有背棄是逆天也叛國也聖人之罪人也先時者殺無赦不及時者殺無赦凡在含生之倫孰不知逆順之理獨乃夏賊以亘古今窮天地至凶惡之種辭疏倡說時字於作逆之前帶得背棄之義初猶付之適然未久有罔測之變怪爲今日臣子者雖未能手剮而口臠寧忍掇拾賊夏口氣至登於奏御文字乎年前忽有李魯春者稱以自明妄投一疏不問何言何事卽其掇拾之罪肆市猶失於太輕而律止減死島置者熟知渠愚騃僅具形殼也仍命以适雲之律加施於夏賊者欲令廷臣知所懲艾也其間事實大略如斯爲卿敷示叚落卿聞此必怳然瞠然矣卿須安心勿辭卽起視事仍命遣史官傳諭○政院啓言議政府錄事來言領議政金致仁伏見箚批尤萬萬震剝走伏金吾門外恭俟鈇銊之誅云矣敎曰箚陳請譴已過矣胥命尤過矣批旨略敍顚末亦出於爲卿曉譬之意卿當感悟而已有何深引之端耶安心勿胥命事遣史官傳諭仍傳命召又以致仁仍爲胥命啓敎曰如是相持得無如何之歎乎卿初旣不知後始聞知在卿別無如是深引之義玆遣入侍史官傳諭仍傳命召夜已深矣安心勿待命還芧
정조 12년 · 강
召見輪對官及回榜人劉日三于熙政堂
정조 12년 · 목
回榜人肅謝時東西唱引儀不爲待令竝汰拿
정조 12년 · 목
成均館啓言依聖敎取考太學日記甲申正月因傳敎以周易應講同年六月以鹿鳴章應講丙戌五月以夙夜箴應講丁亥四月以十箴應講同年六月十箴中自願應講辛卯四月以箴銘頌應講甲辰正月及乙巳二月十二月丁未三月皆以月講册應講矣
정조 12년 · 강
領議政金致仁上疏左議政李性源上箚幷賜批
정조 12년 · 목
致仁疏略曰臣天奪其魄自陷大僇短箚冒訟辭不盡意而不惟不加之罪批旨三百餘言洞諭凶逆源委明白嚴正靡有餘蘊奉讀感泣如夢得醒益覺臣之罪犯有不容誅噫載籍以來亂賊何限而其窮凶極惡豈有如夏賊者哉几在含生之倫食肉寢皮之願固無可言而苟或有一語一事之稍涉於此賊則其所驚憤痛疾必討乃已卽是臣子之同情況夏賊疏中一字實爲作逆之根柢而李魯春之綴襲於凶變屬耳之後者其心所在萬萬叵測少有知覺夫孰不知而臣則不知至有昨日之筵奏藉曰精神耗落失前忘後此何等關係而於此焉一有忘失則尙可以自立於天壤之間乎此其罪萬戮而有餘矣臣之受恩罔極矢以死報者自謂倍百常情而畢竟負犯至此莫非臣死期將迫之致也泥首金吾荐降恩諭死罪如臣何敢當此收召神魂冒入文字伏乞亟命有司議臣當被之律批以不至近於旡忘故曰旡妄之藥不可試也予於卿亦云疏中天奪其魄云云過矣過矣安心勿辭卽起視事仍命遣史官傳諭○性源箚略曰臣形殼雖存神精盡消事無久近率多遺忘如李魯春之負犯全未詳記昨於俯詢之下只以言議反覆關係甚重略有仰對筵退後因承宣傳示册子始悉本事顚末又伏見首相箚批益覺臣前席對語太涉糢糊自有夏賊之變臣民之腐心痛骨五年如一日一字半辭成涉此賊直欲膽裂況蹈襲其凶言乎此而不能明其罪嚴其辭草草而奏伈伈而退殆若尋常干犯者然昏謬之罪臣實難逃伏乞亟降威譴以勵臣分批以昨筵卿稍異辭矣視白首元輔之見誤而自誤卿則謂無緩聲之失亦可也安心勿辭視事仍命遣史官傳諭
정조 12년 · 강
諭領議政金致仁卽爲入城左議政李性源勿待命
정조 12년 · 목
政院以領議政金致仁以爲懍愓俟勘之中偃處私次終有所不敢今方逬出城外因納命召啓敎曰以今風寒何乃觸冒徑行耶大抵無妄之失出於無心況本事初旣不知旣知之但當進而同聲退而共憤而已何必蒼黃逬出爲哉卿須體予慇懃之意卽日入城事遣史官傳諭仍傳命召○政院以左議政李性源以爲昏迷顚錯罪著緩討批旨之下轉益震懍走伏金吾門外仍納命召啓敎曰勿待命事遣史官傳諭仍傳命召又以雖伏承勿胥命之批旨而有罪未勘慚惶轉甚不敢退歸仍爲胥命又納命召啓敎曰勿待命事遣史官傳諭仍傳命召○記注官金鳳顯啓言臣敬奉聖諭傳諭于領議政金致仁所住處則以爲陳章冒訟尙逭嚴誅退伏城外恭俟處分不意史官臨宣聖音諭之以無妄之失責之以同聲之義不覺汗淚之交逬臣之負犯若係尋常罪過則當此顒祝之時初何敢逬出恩諭至此又何敢逡巡誠以罪在罔赦而不被當被之律則將無以肅主綱而礪臣分無路奉承伏地戰凛云矣敎曰此非如是之事所謂過則非禮者若爲今日準備語凡有秉彝之天血氣之倫者寧或歇後於討復之義哉況卿體國元老也不知也故有無妄之過無妄也故覺卽自訟一番陳箚一番胥命抑足暴本情而白初心自再疏之擧擧措過矣出城尤過之過者予有一扣於卿者如是之者出於自訟耶嫌其緩討耶由前則頓悟一念炳然如丹遂事付之先天名敎無讓別人奮然挺身進進不已效古人麾不去之義則救時之策似無出此由後則不識卿者藉有云云予當斥以構誣更向卿多般慰勉卿豈或反自菲薄乃爾耶量時之義不當如許卿若趑趄不決荏苒時日徒滋具聸者致惑則傍伺之謗言何以抵之群哄之咎責何以塞之爲卿計如是爲非計不如是爲得計時乎時乎不可失卿須入城視事康濟時艱事更遣史官傳諭今已夜深待開門進去
정조 12년 · 강
副校理沈晉賢上疏賜例批
정조 12년 · 목
疏略曰世變層生無事不有近密之列生出一宇鎭已令人切齒而扼腕矧玆受恩如時偉做官如時偉者更有何未厭之慾而甘心作賊至此之極也賦性之陰鷙奰慝行已之凶險悖戾卽一鳥中之梟獸中之獍人中之饕餮檮杌也自處戚聯作爲藉賣之計久居權要益張濫猾之習及夫勢成威立志滿意得之後猶復貪饕營爲苦不知足糾結逆宇於衆棄之中圖占戎權於涯分之外似此負犯已屬極罪況壬寅邦慶之日陰懷不滿之心肆發至凶之語傳之者膽掉聽之者骨顫臺啓堂疏各立明證天討久稽人心習忸先加荐棘以待用刑明正典刑誠今日急先之務伏願亟降兪音焉外此怪鬼投章旨意陰憯則宜覆情節痛加懲治而薄施譴罰逆屬收司法意甚嚴則雖云勳裔有難低仰而兄弟幷宥臣則不敢以見職自居徒切漆室之憂莫效靑蒲之諍尤不勝其恧㗤也
정조 12년 · 강
平安道江界咸鏡道長津端川雪
정조 12년 · 강
史官申漵以領議政金致仁入城啓
정조 12년 · 목
史官申漵啓言敬奉聖諭傳諭于領議政金致仁所住處則以爲臣昨日迫昏草草附奏竟夜悚蹙曉漏纔訖史官又臨聖諭數百言悉燭本情譬曉道理開示去就者委曲諄複殆無餘蘊瞻天攅手不知死所臣之逬出是豈得已胥命陳章鈇銊不降則偃處城闉恐添無忌憚之科故耳聖敎及此進退兩難古人所謂身不自由政道臣今日情界謹當待明入城更俟處分云矣